**EXTRAS-RAPORT**

**privind participarea AEP la atelierul online al Grupului de lucru pentru rețelele de socializare, dezinformare și integritate electorală (SMEID), cu tema *Instrumentele social media și strategia de management a alegerilor*, organizat de IFES,**

 **în data de 28 septembrie 2022**

Ca urmare a invitației adresate Autorității Electorale Permanente (AEP) de către Biroul Regional pentru Europa al Fundației Internaționale pentru Sisteme Electorale (IFES) de a participa la atelierul online cu tema „Instrumentele social media și strategia de management a alegerilor" al Grupului de lucru pentru rețele sociale, dezinformare și integritate electorală (orig. *Social Media, Disinformation and Electoral Integrity Working Group - SMEID*), care s-a desfășurat în data de 28 septembrie 2022, în intervalul orar 15:00-17:00 (ora României), instituția a răspuns afirmativ inițiativei organizatorilor prin desemnarea a trei reprezentanți din cadrul AEP care să participe la eveniment.

IFES este o organizație internaționalӑ dedicată promovării democrației la nivel global ce colaborează cu instituțiile publice și actori din cadrul societății civile și ai sectorului privat ȋn vederea organizӑrii și desfӑșurării de alegeri libere și transparente, precum și pentru întărirea rezilienței democrațiilor. Reprezentarea AEP la acest eveniment a fost asigurată de către directorul Direcției comunicare din cadrul Departamentului cooperare internațională, un consultant parlamentar în cadrul Departamentului cooperare internațională și un consilier în cadrul Cabinetului Președintelui AEP.

**Locul desfășurării**:videoconferință prin intermediul aplicației *Zoom*.

**Participanți**: aproximativ 25 de experți din domeniul electoral.

**Obiectivul evenimentului**

Acest eveniment a făcut parte din seria SMEID, lansată in luna mai 2020 în prezența a 45 de membri ai organismelor de management electoral (OME) din 13 țări din Europa și Eurasia. SMEID se concentrează asupra provocărilor generate de rețelele de socializare și de răspândirea dezinformării în timpul proceselor electorale. Acesta a fost conceput pentru a servi drept forum pentru schimbul de bune practici și dezvoltarea de cunoștințe în domeniul utilizării rețelelor de socializare pentru a comunicarea cu publicul și alți actori electorali, atât în timpul alegerilor cât și în perioadele non-electorale.

Ca urmare a importanței crescute a rețelelor de socializare în ceea ce privește transmiterea de informații și comunicarea cu publicul, IFES a lucrat alături de alți parteneri internaționali pentru a organiza un eveniment în care specialiști in domeniul social media pot împărtăși bunele practici și lecțiile învățate în urma utilizării rețelelor de socializare.

 **Prezentarea vorbitorilor și a subiectelor discutate**

Evenimentul a fost moderat de către doamna Nikoleta Diossy, ofițer de programe în cadrul Biroului Regional pentru Europa al IFES, care a deschis evenimentul cu o scurtă introducere privind structura atelierului și a facilitat sesiunea de introducere a participanților.

Atelierul a pus în discuție utilizarea instrumentelor social media atât in timpul alegerilor, cât și în afara perioadei electorale, cu scopul de a sublinia faptul că prezența pe rețelele de socializare ar trebui încorporată în cadrul strategiei de comunicare a instituției. Prin intermediul rețelelor de socializare instituțiile pot facilita accesul alegătorilor la informațiile privind procedurile electorale și pot mediatiza calendarul electoral, astfel contribuind la îndeplinirea misiunii instituționale de a facilita accesul alegătorilor la informații.

Atelierul s-a axat pe următoarele subiecte: creșterea și dezvoltarea relațiilor cu diferiți interlocutori prezenți pe rețele de socializare**,** crearea de conținut, uneltele pentru gestionarea conținutului și sporirea interacțiunilor cu publicul pe rețelele de socializare.

Cursul a fost caracterizat de o interactivitate sporită, astfel moderatorii au implicat participanții prin solicitarea de răspunsuri la diverse întrebări, încurajându-i să își exprime punctele de vedere pentru soluționarea diverselor provocări privind rețelele de socializare.

În prima parte a sesiunii, doamna Nikoleta Diossy s-a axat pe eficientizarea comunicării online a actorilor electorali și pe prezentarea celor mai eficiente strategii de diseminare a informației pe diverse canele de social media. Din activitatea și experiența omologilor internaționali s-au prezentat modele de colaborări eficiente cu persoane publice, pagini populare şi creatori de conținut online, care au sporit numărul de interacțiuni pe paginile de social media ale instituției respective. Exemplul cel mai de succes a fost cel al Biroului Electoral din Indonezia, care a reuşit să cristalizeze o comunitate de cca. 100,000 de urmăritori pe Tiktok, prin realizarea și publicarea unor clipuri scurte în care este explicat procesul electoral indonezian.

Partea a doua a atelierului s-a concentrat pe prezentarea unor aplicații utile pentru editarea foto-video precum și a unor instrumentelor de gestionare a conținutului media și de revizuire a performanței postărilor. Dintre aplicațiile prezentate menționăm Hootsuite, un motor de programare a postărilor care permite, de asemenea, și urmărirea numărului de vizualizări și reacții, în timp real.

Moderatorii au punctat, în ultima parte a evenimentului, nevoia de inspirație, recomandând urmărirea și interacționarea cu paginile de social media ale altor instituții electorale, care pot servi drept repere relevante în ceea ce privește procedeele și mecanismele de diseminare a conținutului spre publicul larg. O altă recomandare a fost utilizarea unui ton relaxat, prietenos și umoristic, care să trezească interesul publicului față de conținutul postării.

**Concluzii**

 Având în vedere importanța crescândă a rețelelor sociale pentru comunicarea cu publicul și cu alți actori implicați în procesul electoral, instituțiile electorale pot avea beneficii reale din utilizarea rețelelor de socializare și integrarea acestui mediu în cadrul strategiei de comunicare instituțională. Este important ca activitatea pe rețelele de socializare să fie marcată de continuitate, atât în perioada electorală, cât și în perioada dintre alegeri.